KTECH ยันไม่เกี่ยวข้อง “บี เตชะอุบล” ขายหุ้น เหตุพ้นสภาพผู้บริหารตั้งแต่ปี 56
KTECH ยันไม่เกี่ยวข้อง "บี เตชะอุบล" ขายหุ้น เหตุพ้นสภาพผู้บริหารตั้งแต่ปี 56
8 ก.พ. 2560

KTECH ยันไม่เกี่ยวข้อง “บี เตชะอุบล” ขายหุ้น เหตุพ้นสภาพผู้บริหารตั้งแต่ปี 56 และในปัจจุบันไม่ได้ถือครองหุ้นบริษัท
นางอายุพร กรรณสูต ประธานเจ้าหน้าที่บริหาร บริษัท เคเทค คอนสตรัคชั่น จำกัด (มหาชน) หรือ KTECH เปิดเผยว่า จากกรณีที่เครือข่ายภาคประชาชนปกป้องประโยชน์ผู้ถือหุ้นตลาดทุนไทยได้รับการร้องเรียน และแจ้งข้อมูลจากผู้ถือหุ้นในตลาดทุนจำนวนหนึ่ง ให้ตรวจสอบการกระทำของนายบี เตชะอุบล และพวก ซึ่งมีพฤติการณ์ที่น่าจะสร้างความเสียหายต่อภาพรวมตลาดทุนไทยและนักลงทุน
โดยหนึ่งในนั้นคือการตรวจสอบนายบี ที่ได้มาซึ่งหุ้น KTECH จำนวน 75.35% ในวันที่ 7 กุมภาพันธ์ 2556 และได้ประชาสัมพันธ์โฆษณาชวนเชื่อให้นักลงทุนมากมายมาซื้อนอกตลาด โดยตนเองได้ขายหุ้น และทิ้งบริษัทช่วงระหว่างปลายปี 2556 ทำให้ผู้ถือหุ้นรายย่อยหลงเชื่อได้รับความเสียหายจากการเข้าลงทุนโดยสุจริต และจากข้อมูลการรายงานการซื้อขายหลักทรัพย์ที่ต้องนำส่งต่อคณะกรรมการกำกับหลักทรัพย์และตลาดหลักทรัพย์ (กลต.) น่าจะอนุมานได้ว่า นายบี ได้ขายหุ้นไปโดยไม่เสียภาษีไปอย่างถูกต้องเพื่อประโยชน์ตนเองโดยไม่ชอบด้วยกฎหมาย
ทั้งนี้จากกรณีดังกล่าวทางบริษัทได้ชี้แจงว่าไม่มีส่วนเกี่ยวข้องกับการขายหุ้นของนายบี เตชะอุบล และผู้บริหารรวมถึงคณะกรรมการของ KTECH ชุดปัจจุบันได้ดำเนินธุรกิจอยู่บนความโปร่งใส และบรรษัทภิบาลที่ดีมาโดยตลอด
สำหรับการเข้ามาร่วมทุนและถือหุ้นในบริษัทของนายบี เตชะอุบล เริ่มจากเมื่อวันที่ 5 เม.ย.55 บริษัทได้ลงนามสัญญาร่วมทุนกับนายบี เตชะอุบล ให้นายบีเป็นผู้ถือหุ้นของบริษัท 70% ต่อมาวันที่ 3 ก.ค.56 นายบี เตชะอุบล ได้ลาออกจากการเป็นกรรมการและกรรมการบริหารของบริษัท และตั้งแต่เดือนก.ค.57 จนถึงปัจจุบัน นายบี เตชะอุบล ไม่มีการถือครองหุ้นของบริษัท
ขณะที่บริษัท ไทยไพร์ม จำกัด ซึ่งถูกเสนอให้ตรวจสอบ ได้มีการถือครองหุ้นของบริษัท คงเหลือจำนวน 44,156 หุ้น ตั้งแต่วันที่ 19 ม.ค.58 จนถึงปัจจุบัน โดยไม่มีการเข้าร่วมประชุมผู้ถือหุ้น และไม่มีส่วนในการบริหารงานของบริษัท